Leif Mikkelsen (LA), 2014-03-11:
Tak for det.
Jeg ved ikke, om vi er ved at være i nærheden af historieskrivning, i forhold til at to forskellige forslag til vedtagelse ender med at blive til et, men det er da i hvert fald værd at notere sig, at der er noget, der tyder på det.
Og når det så er nået dertil, at der næsten er uforbeholden ros fra både Konservatives og Dansk Folkepartis side til Enhedslistens hr. Per Clausen, må jeg på det her fremskredne tidspunkt sige, at tingene jo har flyttet sig i løbet af dagen.
Måske vil det være godt lige at minde om, hvad det egentlig var, vi startede dagen med.
Vi startede nemlig med den forespørgsel, som lyder: »Hvad kan ministeren oplyse om forhandlingerne mellem EU og Norge vedrørende en fælles aftale for fiskeri i Nordsøen og Skagerrak i 2014, herunder hvilke initiativer den danske regering har taget i den forbindelse, hvornår en aftale kan forventes, og hvilke initiativer regeringen har planlagt i den kommende tid for at sikre en tilfredsstillende aftale for de danske fiskere?
Jeg læste den op, fordi ministeren rent faktisk svarede, at man stod med en begrænset indflydelse på det her område i forhold til EU.
Og derfor er der sådan set god brug for, at et samlet Folketing overvejer, hvordan man kunne gøre noget ved det.
Det er selvfølgelig et billede på det bureaukrati, der desværre er i forbindelse med dette EU-system, og den afstand, der er til virkelighedens verden.
Det er måske også derfor, at de her store og meget EU-ivrige partier står og vrider sig og beskylder hinanden for at være de største skurke gennem tiden.
Men det, der bliver udstillet her, er sådan set et åbenlyst problem – en magtesløshed over for så stort et system, som EU er.
Ja, det har Danmark, det har de danske fiskere, men de er sådan set uden indflydelse på det.
Så det er sådan set godt, at det trækker op til, at vi i dag når sammen om så stærk en udtalelse til regeringen som muligt, en udtalelse, som også i sig selv giver nogle klare signaler om, hvad vi forventer regeringen skal arbejde for.
Jeg mener sådan set, at det er livsnødvendigt med det signal herfra, at vi mener de alvorligt, når vi siger, at regeringen skal arbejde for, at der bliver givet uhindret adgang til fiskeriet, uanset om man er færdig.
For når jeg læser i historiebøgerne, kan jeg forstå, at det sådan set har været et problem i flere år, at man ikke er blevet færdig med det.
Vi må sige, at det kan man ikke leve med, når det handler om et erhverv, der er fuldstændig afhængigt af at have denne adgang til arbejdspladsen – det er arbejdspladser, det er familiers levevilkår osv., der er på spil.
Det er simpelt hen uanstændigt, hvis man hvert år skal forudse, at et eller andet går i hårdknude sidst på året og man så passerer den 1. januar – og hvis vi kigger ud ad vinduet i dag, ser vi, at vi nu nærmest er ved at være nået frem til forårstiden – uden at der er kommet en aftale på plads.
Det er både uanstændigt, og det er utilstedeligt at behandle et erhverv på den måde, og det skal vi sige så stærkt, som vi overhovedet kan, og vi siger det stærkest, ved at Folketingets partier på trods af uenighed i starten finder sammen om en fælles udtalelse, der i sig har det signal, at regeringen skal arbejde for det.
Og jeg håber meget, at ministeren så vil kvittere for, at det gøres med så megen styrke som overhovedet muligt, uanset at ministeren indledte dagen med at sige, at der var tale om en begrænset indflydelse, og uanset at man må konstatere en vis magtesløshed over for det der store og tunge system.
Så fra Liberal Alliances side vil vi gerne sige, at vi er meget villige til at finde frem til formuleringer, alle kan blive enige om, så der forhåbentlig kan blive en runde to om et forslag til vedtagelse, som alle i enighed kan stemme igennem på torsdag.